स्वयं भगवान विष्णु का जगत के इतिहास में क्षमा और सहिष्णुता के लिये बड़ा ही ऊँचा स्थान है। एक बार महर्षि भृगु शिवलोक, ब्रह्मलोक आदि से घूमते-घूमते और बड़े-बड़े देवताओं के क्रोध का परीक्षण करते-करते विष्णुलोक में पहुँचे। उस समय भगवान विष्णु लक्ष्मी जी की गोद में मस्तक रखकर लेटे हुए थे। भृगु जी ने पहुँचते ही उनके वक्षःस्थल पर खूब जोर से एक लात मार दी। लात लगते ही विष्णु भगवान उठकर बैठ गये और महर्षि के चरण अपने करकमलों में लेकर सहलाने लगे। सहलाते हुए बड़ी नम्रता से बोले- ‘नाथ! मेरा वक्षःस्थल तो बड़ा कठोर है और आपके चरण अत्यन्त सुकोमल हैं, कहीं चोट तो नहीं लग गयी? आप मुझे क्षमा कर दें, आज से मैं सदा के लिये आपका चरण-चिन्ह अपने वक्षःस्थल पर आभूषण की भाँति सुसज्जित रखूँगा।’ भगवान के वक्षःस्थल पर नित्य विराजित इस चिन्ह का नाम ही ‘भृगुलता’ है।